Miestne zastupiteľstvo mestskej časti Bratislava–Petržalka

Materiál na rokovanie Miestneho zastupiteľstva
mestskej časti Bratislava–Petržalka konaného
dňa 10. marca 2009

Materiál číslo: 322/2009

K bodu:	Návrh správy obecných bytov a nebytových priestorov mestskej časti Bratislava-Petržalka__________________________________________________

Predkladá:					Návrh uznesenia:

Juraj Kováč					Návrh uznesenia v prílohe
1. zástupca starostu

Prerokované:

v miestnej rade
dňa 24.2.2009

v sociálnej a bytovej komisii MZ
dňa 4.2.2009

vo finančnej komisii MZ
dňa 23.2.2009

v komisii správy miestneho majetku
a miestnych podnikov
dňa 18.2.2009

v komisii podnikateľských činností
dňa 19.2.2009

v Dozornej rade BPP, s.r.o.
dňa 26.2.2009

Spracoval:
Juraj Kováč
1. zástupca starostu

Návrh uznesenia

Miestne zastupiteľstvo mestskej časti Bratislava-Petržalka v súlade so zákonmi
č. 182/1993 Z.z., č. 369/1990 Zb., č. 377/1990 Zb. v znení neskorších predpisov

I.	s c h v a ľ u j e

1.	pre BPP s.r.o.:

a)	správu domu na ul. M. Medveďovej 21 (DOS)
•	mestská časť vyberá nájomné a Fond služieb od nájomcov
•	mestská časť uhrádza Fond prevádzky, opráv a údržby, Fond služieb a správcovský poplatok za jednotlivé byty a nebytové priestory správcovi (aj za neplatičov)
b)	správu domu Čapajevova ul. 3
•	mestská časť vyberá nájomné a Fond služieb od nájomcov
•	mestská časť uhrádza Fond prevádzky, opráv a údržby, Fond služieb a správcovský poplatok za jednotlivé byty a nebytové priestory správcovi (aj za neplatičov)
c)	správu nebytových priestorov na Haanovej ul. 10
•	mestská časť vyberá nájomné a Fond služieb od nájomcov
•	mestská časť uhrádza Fond prevádzky, opráv a údržby, Fond služieb a správcovský poplatok za jednotlivé nebytové priestory správcovi (aj za neplatičov)
d)	správu garážových státí
•	mestská časť vyberá nájomné
•	mestská časť uhrádza Fond prevádzky, opráv a údržby, Fond služieb a správcovský poplatok za jednotlivé garážové miesta správcovi (aj za neplatičov)
e)	správu obecných bytov a obecných nebytových priestorov v domoch, ktoré BPP s.r.o. spravuje
•	mestská časť vyberá nájomné a Fond služieb od nájomcov
•	mestská časť uhrádza Fond prevádzky, opráv a údržby, Fond služieb a správcovský poplatok za jednotlivé byty a nebytové priestory správcovi (aj za neplatičov)

2.	pre ostatných správcov, ktorí spravujú obecné byty a nebytové priestory vo vlastníctve mestskej časti:

•	mestská časť vyberá nájomné a Fond služieb od nájomcov
•	mestská časť uhrádza Fond prevádzky, opráv a údržby, Fond služieb a správcovský poplatok za jednotlivé byty a nebytové priestory správcovi (aj za neplatičov) jednotlivých domov
•	správcovia jednotlivých domov sú priamo v kontakte s oddeleniami miestneho úradu

3.	zvýšenie počtu zamestnancov miestneho úradu MČ Bratislava-Petržalka

•	na oddelenie bytové 3 zamestnancov
•	na oddelenie NsM - referát podnikateľských činností 1 zamestnanca
•	na oddelenie finančné - referát účtovníctva 1 zamestnanca

4.	úpravu rozpočtu vo výdavkovej časti na zabezpečenie mzdových nárokov nových pracovníkov vo výške 98 500 € (2 967 400,-Sk)

5.	zmenu uznesenia č. 301 Miestneho zastupiteľstva zo dňa 16.12.2008

•	písm. A čísl. 2 písm. b mení správcovský poplatok na 6,- €/nájomca s DPH od 01.07.2009
•	písm. A čísl. 3 písm. b mení správcovský poplatok na 6,- €/byt s DPH od 01.07.2009
•	písm. A čísl. 4 písm. b mení správcovský poplatok na 6,- €/byt/nebytový priestor s DPH od 01.07.2009
•	písm. A čísl. 5 nahrádza nový text:
•	„Ostatné obecné byty a nebytové priestory pristupujú k správcovským zmluvám schválených v jednotlivých domoch a platia schválený správcovský poplatok podľa správcovskej zmluvy v jednotlivých domoch.“.

II.	ž i a d a

starostu mestskej časti, aby vykonal výberové konanie na miesto externého advokáta na dvojročné obdobie, počas ktorého bude mestskú časť zastupovať pri vymáhaní pohľadávok, platobných rozkazov, výpovediach a exekúciách v sporoch s nájomcami

III.	u k l a d á

prednostovi miestneho úradu, aby

a)	zabezpečil kancelárie a pracovné podmienky pre nových pracovníkov
b)	zabezpečil úhradu nájomného a Fond služieb nájomcov obecného majetku pomocou poštových poukážok alebo bankových prevodov od 1. júla 2009 na účet mestskej časti
c)	zabezpečil priamy kontakt so všetkými správcami, ktorí spravujú obecný majetok.

Dôvodová správa

1. Legislatívny rámec

Mestská časť Bratislava – Petržalka sa pri narábaní s obecným majetkom musí riadiť zákonom č. 369/1990 Zb. o obecnom zriadení, zákonom č. 377/1990 Zb. o hlavnom meste Slovenskej republiky, zákonom č. 138/1991 Zb. o majetku obcí, zákonom č. 583/2004 Z.z. o rozpočtových pravidlách územnej samosprávy a Štatútom hlavného mesta Slovenskej republiky. Najdôležitejšie paragrafy týchto zákonov určujú, ako mestská časť má konať v jednotlivých prípadoch. Vo všetkých hore vymenovaných zákonoch je povinnosť hospodárenia s majetkom obce a majetkom v štátnom vlastníctve, ktorý bol obci zverený, v prospech rozvoja obce a jej občanov a ochrany a tvorby životného prostredia. Orgány obce a organizácie sú povinné majetok obce zveľaďovať, chrániť a zhodnocovať. Sú povinné najmä udržiavať a užívať majetok, chrániť majetok pred poškodením, zničením, stratou alebo zneužitím, používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi, viesť majetok v účtovníctve podľa osobitného predpisu.
Zákon č. 182/1993 Z.z. v znení neskorších predpisov upravuje spôsob a podmienky nadobudnutia vlastníctva bytov a nebytových priestorov v bytovom dome, práva a povinnosti vlastníkov týchto bytových domov, práva a povinnosti vlastníkov bytov a nebytových priestorov, ich vzájomné vzťahy a práva k pozemku. Ak tento zákon neustanovuje inak, vzťahuje sa na práva a povinnosti vlastníkov domov, bytov a nebytových priestorov Občiansky zákonník a osobitné predpisy napr. zákon č. 116/1990 Zb. o nájme a podnájme nebytových priestorov v znení neskorších predpisov. Právne vzťahy k bytom a nebytovým priestorom v domoch sa spravujú ustanoveniami Občianskeho zákonníka a osobitných predpisov, ktoré sa týkajú nehnuteľností, ak tento zákon neustanovuje inak. Byt alebo nebytový priestor v dome môže byť vo vlastníctve fyzickej osoby alebo právnickej osoby, v podielovom spoluvlastníctve fyzickej osoby alebo právnickej osoby alebo v bezpodielovom spoluvlastníctve manželov.
Na správu domu sa zriaďuje spoločenstvo vlastníkov bytov a nebytových priestorov v dome (ďalej len „spoločenstvo“), ak vlastníci bytov a nebytových priestorov neuzavrú zmluvu o výkone správy s inou právnickou osobou alebo fyzickou osobou (ďalej len „správca“), najmä s bytovým družstvom.
Správa domu je obstarávanie služieb a tovaru, ktorými správca alebo spoločenstvo zabezpečuje pre vlastníkov bytov a nebytových priestorov v dome:
a)	prevádzku, údržbu, opravy a udržiavanie spoločných častí domu, spoločných zariadení domu, priľahlého pozemku a príslušenstva,
b)	služby spojené s užívaním bytu alebo nebytového priestoru,
c)	vedenie účtu domu v banke,
d)	vymáhanie škody, nedoplatkov vo fonde prevádzky, údržby a opráv a iných nedoplatkov,
e)	iné činnosti, ktoré bezprostredne súvisia s užívaním domu ako celku jednotlivými vlastníkmi bytov a nebytových priestorov v dome.

Na správu domu nesmú byť dohodnuté súčasne viaceré formy správy domu. Na správu v jednom dome môže byť uzavretá zmluva len s jedným správcom alebo len jedna zmluva o spoločenstve.
Správcom môže byť právnická osoba alebo fyzická osoba podnikateľ, ktorá má v predmete podnikania alebo v predmete činnosti správu a údržbu bytového fondu. Činnosť správcu môže byť vykonávaná len podľa tohto zákona.
Správca je povinný viesť samostatné analytické účty osobitne za každý dom, ktorý spravuje. Prostriedky získané z úhrad za plnenia od vlastníkov bytov a nebytových priestorov v dome a prostriedky fondu prevádzky, údržby a opráv (ďalej len „majetok vlastníkov“) musí správca viesť oddelene od účtov správcu v banke, a to osobitne pre každý spravovaný dom. Majetok vlastníkov nie je súčasťou majetku správcu. Majetok vlastníkov nesmie správca použiť na krytie alebo úhradu záväzkov, ktoré bezprostredne nesúvisia s činnosťou spojenou so správou domu. Správca nesmie využiť majetok vlastníkov vo vlastný prospech alebo v prospech tretích osôb.
Vlastníci bytov a nebytových priestorov v dome uzatvoria so správcom písomnú zmluvu o výkone správy. Zmluva o výkone správy, jej zmena alebo jej zánik sa schvaľuje nadpolovičnou väčšinou hlasov všetkých vlastníkov bytov a nebytových priestorov v dome. Schválená zmluva o výkone správy alebo jej zmena, alebo jej zánik je záväzný pre všetkých vlastníkov bytov a nebytových priestorov v dome, ak je podpísaný nadpolovičnou väčšinou vlastníkov bytov a nebytových priestorov v dome a správcom. Správca je povinný schválenú zmluvu alebo jej zmenu doručiť každému vlastníkovi bytu a nebytového priestoru v dome.

Zmluva o výkone správy obsahuje najmä
a)	vzájomné práva a povinnosti správcu a vlastníkov bytov a nebytových priestorov v dome pri zabezpečovaní prevádzky, údržby a opráv domu,
b)	spôsob výkonu správy spoločných častí domu, spoločných zariadení domu, spoločných nebytových priestorov, príslušenstva a pozemku,
c)	zásady hospodárenia s prostriedkami fondu prevádzky, údržby a opráv vrátane rozsahu oprávnenia disponovať s nimi,
d)	zásady platenia úhrad za plnenia a hospodárenie s nimi,
e)	zásady určenia výšky platieb za správu,
f)	rozsah a obsah správy o činnosti správcu.

2. Ekonomický rámec

V súčasnej dobe mestská časť Bratislava – Petržalka vlastní 52 bytov na Čapajevovej ul. (presťahovaní neplatiči z obecných bytov) a má zverené do správy 245 bytov na Medveďovej ul. 21 (DOS) a 580 obecných bytov v rôznych domoch po celej mestskej časti. Okrem toho má zverené do správy 63 nebytových priestorov. Byty na Medveďovej a Čapajevovej sa nemôžu predávať nájomcom podľa zákona č. 182/1993 Z.z..

Hodnota bytového fondu MČ Bratislava-Petržalka

Hodnota ostatných 580 bytov v prípade predaja podľa zákona č. 182/1993 Z.z. by bola 673,8 tis. € (20,3 mil. Sk) pri priemernej hodnote jedného bytu 1 162 € (35 tis. Sk). V prípade, že by nadobúdatelia bytov zaplatili v hotovosti, tak sa cena znižuje na polovicu a zapisuje sa 10 ročné bremeno na kataster ohľadom ďalšieho predaja bytu. Výnos z predaja bytov patrí mestskej časti a výnos z predaja pozemkov a nebytových priestorov sa delí medzi mesto a mestskú časť v pomere 55%  a 45%. Sumárny výnos z predaja všetkých 580 bytov by tak pre mestskú časť bol 244,3 tis. € (7,36 mil. Sk).
Na druhej strane je trhová hodnota 580-tich obecných bytov 46,2 mil. € (1 392 mil. Sk) pri priemernej cene 79,6 tis. € (2,4 mil. Sk) za jeden byt. V prípade zrušenia tých častí zákona č. 182/1993 Z.z., ktoré hovoria o predaji bytu za zostatkovú cenu z obstarávacej ceny bytu, by bol výnos z predaja 580 bytov cca 46,2 mil. € (1,4 miliardy Sk).

Príjem mestskej časti z prenájmu bytov

Predpis mesačného nájomného za obecné byty je 53,1 tis. € (1,6 mil. Sk) mesačne. V ideálnom prípade, keď by mestská časť neevidovala žiadneho neplatiča, by bol príjem z nájmu obecných bytov 637,3 tis. € (19,2 mil. Sk) ročne. Pri priemernom predpise do Fondu prevádzky, opráv a údržby (FOaÚ) 33,2 € (1 000.-Sk) na jeden byt za mesiac, priemernom poplatku za správu 6,6 € (200,-Sk) na jeden byt za mesiac, by náklady na obecné byty boli vo výške 418,2 tis. € (12,6 mil. Sk) ročne. Výnos pre mestskú časť by bol vo výške 219,1 tis. € (6,6 mil. Sk) za rok.
Priemer za FOaÚ				byt/mesiac	1 000,-Sk		33,2 €
Priemer za správu				byt/mesiac	   200,-Sk		  6,6 €
Priemer za Fond úhrad za plnenia (FS)	byt/mesiac	3 150,-Sk	          104,6 €
Priemer nájomné príjem			byt/mesiac	1 825,-Sk		60,6 €

V súčasnej dobe eviduje mestská časť 310 neplatičov, čo je 35,3 % zo všetkých nájomcov, ale v peňažnom vyjadrení predstavuje výber nájomného priemerne mesačne 80 %, čo je ročne 509,9 tis. € (15 360 tis. Sk).

Cashflow v súlade s uznesením č. 301 MZ zo dňa 16.12.2009

vybraté nájomné		+    1 280 000 x 12 = +15 360 000,-Sk	509 859,- €
M. Medveďovej 21
FOaÚ za 245 bytov		–    316 x 245 x 12 = –     929 040,-Sk	  30 838,- €
Správa za 245 bytov		–    301 x 245 x 12 = –     884 940,-Sk	  29 400,- €
Čapajevova 3
FOaÚ za 52 bytov		–    226 x   52 x 12 = –     141 024,-Sk	    4 681,- €
Správa za 52 bytov		–    301 x   52 x 12 = –     187 824,-Sk	    6 240,- €
FOaÚ za 580 bytov		– 1 000 x 580 x 12 = –  6 960 000,-Sk	231 030,- €
Správa 580 bytov		–    181 x 580 x 12 = –  1 259 760,-Sk	  41 816,- €
Mandátna správa 580 bytov	–    181 x 580 x 12 = –  1 259 760,-Sk	  41 760,- €
FS za neplatičov 310 bytov	–       700 000 x 12 = –  8 400 000,-Sk	278 829,- €
                                            –––––––––––––––––––––––––––––––––––––––––––––––––––
Spolu strata :				             –4 662 348,-Sk       –154 762,- €

Nové pohľadávky

•	pohľadávka za nezaplatené nájomné (310 bytov) vo výške:
(predpis mínus uhradené nájomné)	19,2 mil. Sk – 15,36 mil. Sk = 3,84 mil. Sk	(127 465,- €)
•	pohľadávka za nezaplatené služby (310 bytov) vo výške:
skutočne neuhradený Fond úhrad za plnenia				  8,4 mil. Sk	(278 829,- €)

Súčasná strata pre mestskú časť je neúnosná, z verejných financií sú dotovaní neplatiči na úkor všetkých obyvateľov mestskej časti.

3. Súčasný stav správy obecného majetku

V roku 2008 BPP s.r.o. vykonával pre mestskú časť nasledovné činnosti:

•	správa domu a bytov na Čapajevovej ul., opravy v bytoch – vyberal nájomné a FS,
•	správa domu a bytov na Medveďovej ul., opravy v bytoch – vyberal nájomné a FS,
•	správa nebytových priestorov na Haanovej ul. 10 – vyberal FS,
•	správa obecných bytov, opravy v bytoch – byty sú v domoch, kde BPP s.r.o. vykonával správu – vyberal nájomné a FS,
•	správa obecných bytov, nebytových priestorov, opravy v bytoch – byty a nebytové priestory sú v domoch, kde vykonáva správu iná správcovská spoločnosť (nepriama správa) – vyberal nájomné a FS a odvádzal ho iným správcom,
•	správa nebytových priestorov – vyberal FS,
•	správa garážových státí – platil vrátnikov v garážových státiach,
•	vymáhanie pohľadávok, ktoré vznikli do 31.12.2007,
•	vymáhanie pohľadávok, ktoré vznikli po 1.1.2008.

Za svoju činnosť dostával BPP s.r.o. v roku 2008 od mestskej časti príjem:

•	49% vybratého nájomného za byty a nebytové priestory (odvádza z tejto sumy DPH),
•	mestská časť platí BPP s.r.o. za neplatičov do FOaÚ,
•	mestská časť platí BPP s.r.o. za neplatičov do FS,
•	celé vybraté nájomné za garážové státia,
•	20% zo všetkých vymožených pohľadávok.

V roku 2009 prešiel BPP s.r.o. na správcovský poplatok a finančné toky sú nasledovné:

MČ uhrádza z vybratého nájomného bez ohľadu na to, či nájomca uhradil nájomné:
•	garážové státia – správcovský poplatok 1,5 €/státie/mesiac s DPH,
•	garážové státia – FOaÚ 5 €/státie/mesiac,
•	Haanova 10, Bratislava – správcovský poplatok 10 €/nájomca/mesiac s DPH,
•	Haanova 10, Bratislava – FOaÚ 0,30 €/ m²/mesiac,
•	Čapajevova č. 3, Bratislava – správcovský poplatok 10 €/byt/mesiac s DPH,
•	Čapajevova č. 3, Bratislava – FOaÚ 0,30 €/ m²/mesiac,
•	Medveďova č. 21, Bratislava – správcovský poplatok 10 €/byt/nebytový priestor/mesiac s DPH,
•	Medveďovej č. 21, Bratislava – FOaÚ 0,30 €/ m²/byt/nebytový priestor/mesiac,
•	ostatné obecné byty – správcovský poplatok podľa správcovských zmlúv v jednotlivých domoch,
•	ostatné obecné byty – FOaÚ podľa správcovských zmlúv v jednotlivých domoch,
•	nebytové priestory – správcovský poplatok podľa správcovských zmlúv v jednotlivých domoch,
•	nebytové priestory – FOaÚ podľa správcovských zmlúv v jednotlivých domoch,
•	obecné byty mimo Čapajevovej a Medveďovej – poplatok na základe mandátnej zmluvy vo výške 6 €/byt/mesiac s DPH,
•	nebytové priestory mimo Medveďovej – poplatok na základe mandátnej zmluvy vo výške 6 €/nebytový priestor/mesiac s DPH,
•	mestská časť platí BPP s.r.o. za neplatičov do FS,
•	20% zo všetkých vymožených pohľadávok (mimo prevzatia dlhu).

Okrem činností pre mestskú časť vykonáva BPP s.r.o. správu pre vlastníkov bytov a nebytových priestorov v domoch, ktoré spravuje, za správcovský poplatok.
4. Navrhovaná správa obecného majetku

BPP s.r.o. bude vykonávať svoju činnosť ako každý iný správca. Pre mestskú časť bude vykonávať len správu v domoch, ktoré spravuje, správu domu na Medveďovej ul. 21 a Čapajevovej ul. 3, správu nebytových priestorov na Haanovej ul. 10, správu garážových státí:

•	správa domu a bytov na Čapajevovej ul. – mestská časť vyberá nájomné a FS, mestská časť uhrádza FOaÚ, FS, správcovský poplatok BPP s.r.o.
•	správa domu a bytov na Medveďovej ul. – mestská časť vyberá nájomné a FS, mestská časť uhrádza FOaÚ, FS, správcovský poplatok BPP s.r.o.
•	správu nebytových priestorov na Haanovej ul. 10 – mestská časť vyberá nájomné a FS, mestská časť uhrádza FOaÚ, FS, správcovský poplatok BPP s.r.o.
•	správu obecných bytov – byty sú v domoch, kde BPP s.r.o. vykonáva správu – mestská časť vyberá nájomné a FS, mestská časť uhrádza FOaÚ, FS, správcovský poplatok BPP s.r.o.
•	správu nebytových priestorov – nebytové priestory sú v domoch, kde BPP s.r.o. vykonáva správu – mestská časť vyberá nájomné a FS, mestská časť uhrádza FOaÚ, FS, správcovský poplatok BPP s.r.o.
•	správu garážových státí – mestská časť vyberá nájomné, mestská časť uhrádza FOaÚ, FS, správcovský poplatok BPP s.r.o.
•	správu domov pre vlastníkov bytov – mestská časť do tejto činnosti nezasahuje.

Správa obecných bytov a nebytových priestorov, kde vykonáva správu iná správcovská spoločnosť tzv. nepriama správa, sa bude realizovať obdobným spôsobom ako pri BPP s.r.o, ale kontakt s inými správcami sa nebude realizovať cez BPP s.r.o. Mestská časť vyberá nájomné, FS od nájomcov a odvádza FOaÚ, FS a správcovský poplatok iným správcom priamo.
Vymáhanie pohľadávok prejde na miestny úrad, ktorý ich aj v súčasnej dobe rieši zmluvou s externým právnikom.

Pri takto navrhovanej správe obecného majetku nutné prijať nasledovné opatrenia:

•	do 30.6.2009 zabezpečiť, aby platby od nájomcov za nájomné a FS prichádzali priamo na účet mestskej časti,
•	do 30.6.2009 zabezpečiť priamy kontakt so všetkými správcami, ktorí spravujú obecné byty a nebytové priestory, bankové kontakty na správcov, dohodnúť systém správy podľa zákona č. 182/1993 Z.z. v znení neskorších predpisov,
•	do 31.3.2009 zadovážiť software na sledovanie úhrad nájomného a FS na oddelenie bytové a oddelenie NsM - referát podnikateľských činností,
•	do 30.4.2009 zabezpečiť nahratie a aktualizáciu nájomcov a príslušných platieb nájomcov,
•	prijať 3 pracovníkov na oddelenie bytové (2 pracovníci musia účtovať predpisy, kontrolovať úhrady, poukazovať úhrady správcom za obecné byty, zastupovať mestskú časť na schôdzach vlastníkov, 1 technik bude mať v pracovnej náplni prehliadky a technický stav bytov),
•	1 pracovník na oddelenie NsM - referát podnikateľských činností (pracovník musí účtovať predpisy, kontrolovať úhrady, poukazovať úhrady správcom za nebytové priestory, zastupovať mestskú časť na schôdzach vlastníkov),
•	1 pracovník na oddelenie finančné - referát účtovníctva (pracovník musí účtovať všetky prichádzajúce platby, poukazovať úhrady správcom za obecný majetok),
•	zabezpečiť výberové konanie na externého advokáta, ktorý bude mestskú časť zastupovať pri vymáhaní pohľadávok, platobných rozkazov, výpovediach a exekúciách v sporoch s nájomcami miesto súčasnej externej právničky,
•	zabezpečiť kancelárie pre nových pracovníkov miestneho úradu.

Náklady na nových pracovníkov a software budú hradené z finančných prostriedkov:
•	ušetrených z lepšieho výberu nájomného,
•	ušetrených finančných prostriedkov, ktoré platí MČ za neplatičov (FS, FOaÚ, správcovský poplatok),
•	ušetreného osobitného poplatku vo výške 6 € (181,-Sk) za 580 obecných bytov mesačne, ktorý bol schválený uznesením č. 301 dňa 16.12.2009 v miestnom zastupiteľstve (pri počte bytov 580 je tento poplatok vo výške 41 760 € / 1 258 060,-Sk / ročne),
•	ušetreného osobitného poplatku vo výške 6 € (181,-Sk) za nebytový priestor mesačne, ktorý bol schválený uznesením č. 301 dňa 16.12.2009 v miestnom zastupiteľstve (pri počte nebytových priestorov 63 je tento poplatok vo výške 4 536 € / 136 651,-Sk / ročne),
•	ušetreného nižšieho správcovského poplatku vo výške 4 € (181,-Sk) za obecný byt a nebytový priestor mesačne, o ktorý sa zníži správcovský poplatok na Čapajevovej, Medveďovej a Haanovej (pri počte bytov a nebytových priestorov 319 je tento poplatok vo výške 15 312 € / 461 289,-Sk / ročne).

Mzdové náklady na jedného pracovníka sú priemerne 19 717 € (594 000,-Sk) ročne. Pri počte 5 nových pracovníkov sú ročné náklady vo výške 98 500 € (2 967 400,-Sk).
Náklady na software by mali byť jednorazové, nakoľko vlastnosti softwarovej aplikácie by mali spĺňať hlavne nasledujúce požiadavky:
•	prehľadný stav pohľadávok, prechádzajúci automaticky z roka na rok,
•	vyhodnotenie úhrad nájomného jednotlivých nájomcov za celé obdobie nájmu.
Náklady na externého právnika sú zapracované v súčasnom návrhu rozpočtu.

Výhody navrhovaného riešenia:

•	čisté a transparentné ekonomické vzťahy medzi správcami a mestskou časťou,
•	rýchlejšie a efektívnejšie vymáhanie pohľadávok,
•	efektívnejšie využívanie bytového fondu mestskej časti pre záujemcov z obyvateľov Petržalky (vysťahovanie neplatičov),
•	po určitom čase zníženie neplatičov na nízku úroveň,
•	po odstránení regulácie výšky nájomného vyšší príjem do rozpočtu mestskej časti,
•	racionalizácia práce BPP s.r.o.,
•	mestská časť nebude neplatičom ako je to v súčasnej dobe.

Nevýhody navrhovaného riešenia:

•	v súlade so Zásadami hospodárenia s bytmi v Mestskej časti Bratislava-Petržalka počiatočné vyššie náklady na uvedenie bytov po neplatičoch do stavu spôsobilého na riadne užívanie,
•	obdobie 3 mesiacov, počas ktorého bude mestská časť znášať náklady na nových pracovníkov a zároveň bude uhrádzať BPP s.r.o. poplatok podľa mandátnej zmluvy a vyšší správcovský poplatok na Čapajevovu, Medveďovej a Haanovu,
•	vyššie náklady do obdobia, pokiaľ sa nepodarí mestskej časti znížiť percentuálny podiel neplatičov nájomného a plnení za služby spojených s bývaním.

Stanovisko sociálnej a bytovej komisie k bodu

Návrh správy obecných bytov a nebytových priestorov mestskej časti Bratislava-Petržalka

Prítomní:	Anna Sotníková, Oľga Adamčiaková, Michal Novota, Viera Palková, Dušan Smolka, Helena Stachová, Elena Králiková, Radoslav Stuhl

Členovia komisie sa oboznámili s materiálom Návrh správy obecných bytov a nebytových priestorov mestskej časti Bratislava-Petržalka

s t a n o v i s k o:

sociálna a bytová komisia berie materiál na vedomie a odporúča materiál prerokovať na zasadnutí miestnej rady po prerokovaní v poslaneckých kluboch.

Prítomní :  8
Hlasovanie  :           za                              proti                     zdržal sa
                                 8                                 0                              0

Anna Sotníková, v.r.
predseda

V Bratislave, dňa 4.2.2009
Zapísala: Daniela Podolayová

Stanovisko
finančnej komisie pri miestnom zastupiteľstve Bratislava-Petržalka zo dňa 23.2.2009

Prítomní:	Mgr. Belohorec, Ing. Vermeš,  MUDr. Janota PhD.,CSc, Ing. Plšek,
Ing. Weissensteiner, Ing. Hanák, Ing. Števove, Ing. Kocka
Neprítomní:	Mgr. Bakerová-Dragúňová

K bodu :
Návrh správy obecných bytov a nebytových priestorov
Stanovisko:
Finančná komisia odporúča materiál schváliť.

Hlasovanie:
Prítomní : 8
Za           : 8
Proti        : 0
Zdržal sa : 0

Mgr. Michal Belohorec, v.r.
predseda FK

V Bratislave 23.2.2009
Za správnosť: Ing. Lukáček

Miestne zastupiteľstvo mestskej časti Bratislava-Petržalka, komisia správy miestneho majetku a miestnych podnikov

Zápisnica
zo zasadnutia komisie správy miestneho majetku a miestnych podnikov konaného dňa 18.02.2009

Prítomní:         Ing. Peter Hrdlička – predseda
                         Mariana Sabadošová - člen
                         Mgr. Anton Šmotlák – člen
                         Ing., Mgr. Michal Radosa, podpredseda
                         Ing. Martin Korec – člen, neposlanec
                         Bc. Dimitrij Doktorov

Predseda komisie privítal členov a otvoril  zasadnutie komisie k bodom podľa pozvánky :

K bodu 1
Návrh správy obecných bytov a nebytových priestorov mestskej časti Bratislava-Petržalka
predseda konštatoval, že materiál nie je v súlade s podnikateľským zámerom a dôvodom vzniku podniku. Upozornil, že má závažný dopad na hospodárenie Bytového podniku, preto ich pred predložením do ďalších kôl treba prejednať v odborných komisiách. Nie je v súlade s novo podpísanými zmluvami. Je skreslený tok peňazí. Je to iba prvý rok hospodárenia, nie sú známe výsledky. Predaj bytov je iba hypotetický, nemá oporu v zákone. Sú nepresné čísla. Je treba spracovať komplexný materiál vrátane dopadov na BPP s.r.o.. Vytvárať duplicitnú činnosť je neefektívne. Návrh treba bezpodmienečne predložiť na prerokovanie a zaujatie stanoviska do dozornej rady Bytového podniku. Ing. Koniar uviedol, že vypracovali podklady k efektívnosti návrhu s tým výsledkom, že podľa ich prepočtov vznikajú neúmerne vysoké náklady a následne aj s tým súvisiace straty pre činnosť mestskej časti. Ing. Čapček – každý poslanec má právo predložiť návrh. Ten, kto predkladal transformačný projekt teraz predkladá iný návrh, ktorého výsledkom sú iba straty a nie zisk. Je to úplne opačná koncepcia oproti tomu čo bolo schválené a ako sa teraz postupuje. Mestská časť dala Bytovému podniku svoj majetok do správy. Realizáciou návrhu by vznikala strata a museli by prepustiť minimálne troch ľudí. Materiál je pre spoločnosť neprijateľný, navrhujú ho neschváliť k čomu písomne predložili vlastný rozbor ekonomiky prejednávaného návrhu.
Predseda – vyčkať na výsledky roku 2008, analyzovať, v prípade nedostatkov prijať nápravné  opatrenia. Nemôžeme robiť teraz zmenu bez analýz, treba porovnať plán a stanovené ukazovatele so skutočnosťou. Treba porovnať prínosy a mínusy. Ak zabezpečuje činnosť k tomu vytvorená organizácia, nemala by vznikať duplicita a zdvojenie nákladov. 
Poslanec Radosa – pozdáva sa mu, že peniaze by plynuli cez účty mestskej časti. To vidí ako prínos do budúcna. Niečo, čo sme dostali ako príjem od nájomníkov nebolo posunuté ďalej. Stav ako je dnes v informovanosti o pohľadávkach je dlžníkov je neudržateľný. Mgr. Šmotlák vyjadril svoj názor, že netreba robiť žiadne zmeny nakoľko by vznikali iba náklady.
Ing. Čapček vysvetlil, že už je teraz zavedený nový systém manipulácie so zdrojmi financií u účtu nájomného, ktorý je kompletne prevádzaný v prospech mestskej časti na základe podpisu konateľa a prednostu miestneho úradu. V nájomnej zmluve je odpočet, koľko je nájomné, ktoré je platené mesiac pozadu ak sa nedohodne inak. Nájomné musí byť platené spolu so službami. Vlastník musí do fondu opráv platiť mesiac dopredu a preto vznikal sklz, ktorý je potrebné vyrovnať. Je nevyhnutne potrebné vytvárať fondy opráv, zvýšiť čiastky určené doteraz na ich tvorbu. Mestská časť do bytov v minulosti neinvestovala, stav prevzatých bytov je veľmi zlý. Zaniknutý Bytový podnik vynakladal veľa prostriedkov na opravy garážových stojísk, hlavne opráv elektriny a pod., na opravu bytov prostriedky vynakladané neboli. 
Ing. Čapček vysvetlil tabuľku vlastných prepočtov ktoré boli predložené písomne všetkým prítomným členom komisie. Vysvetlil, že nie sú v nákladoch uvedené odvody, výška miezd a výsledkom je, že mestská časť by celkovo musela znášať výrazne vyššie náklady ako je za súčasného stavu. Výrazné dopady by nastali aj v počtoch zamestnancov oboch organizácií.
Uznesenie : 
Vzhľadom na závažnosť dopadov na hospodárenie Bytového podniku a súčasne mestskej časti predložiť prejednávaný materiál na prerokovanie do dozornej rady Bytového podniku, s.r.o.. Na rokovanie miestneho zastupiteľstva komisia nateraz predložiť predmetný návrh neodporúča . Vzhľadom na to, že nie sú uzavreté výsledky hospodárenia roku 2008 komisia odporúča prijať prípadný návrh opatrení až po vykonaní analýzy hospodárenia a preverení fungovania Bytového podniku s.r.o. podľa nových zmluvných vzťahov. Závery a návrhy predložiť na rokovanie zastupiteľstva.
Materiál predložený na rokovanie komisie Ing. Čapčekom postúpiť na prerokovanie všetkým komisiám, ktoré boli požiadané o prerokovanie prejednávaného materiálu. Súčasne predložiť prednostovi miestneho úradu, starostovi mestskej časti a zástupcovi starostu.
Hlasovanie: za          6
                  proti        0
                  zdržal sa  0

K bodu 2 
Informácia o činnosti Bytového podniku Petržalka, s.r.o. za rok 2008
Dostavili sa zástupcovia Bytového podniku Petržalka, ktorých privítal predseda komisie. Ing. Čapček uviedol, že výsledky budú upresnené a preukázané až po podaní daňového priznania za rok 2008. Bytový podnik spravoval cca 8 tis. bytov, príjem asi 1 milión Sk. Nedostatkom pri likvidácii bolo, že všetky spravované byty boli uvoľňované cez trhové vzťahy, nie prevodom vlastníckych vzťahov. Počítalo sa so správou pôvodného počtu bytov, skutočnosť bola výrazne nižšia. Zmluvy boli podpisované až do apríla. Následne pri nižšom počte spravovaných objektov oproti očakávaniu sú výrazne nižšie príjmy ako boli predpokladané pri založení. Prakticky všetky vymožené pohľadávky boli vynaložené na majetok mestskej časti. Rok 2008 bol prelomový, museli sa obe strany naučiť spolupracovať. Sú vysoké stavy u strážnikov, vrátnikov na garážových státiach, THP je cca 20. Keď končil Bytový podnik Petržalka, príspevková organizácia , zamestnanci ktorí si založili novú spoločnosť s rovnakým zameraním si skopírovali celú databázu nájomníkov a odniesli so sebou, čím spôsobili výraznú škodu. Pritom novovzniknutá s.r.o. nemala počas jeho činnosti prístup k žiadnym údajom príspevkovej organizácie, nemohli spolupracovať s nájomníkmi.
Predbežný hospodársky výsledok predpokladajú mierne nad rozpočtovaný, t.j. kladný.  Sú vytvárané aktivity k získaniu nových domov, resp. bytov do vlastnej správy. Výhľady pre hospodárske výsledky v roku 2009 sú na základe nových zmluvných vzťahov výrazne pozitívnejšie. 
Uznesenie : 
Predloženú informáciu o činnosti Bytového podniku komisia berie na vedomie.
Hlasovanie:  za           6
                     proti       0
                     zdržal sa 0

K bodu 3
Ideový zámer riešenia havarijného stavu v bytovom dome na ulici Čapajevova č. 3 a komplexný návrh riešenia
V dome je podľa správcu konateľa Bytového podniku, Ing. Čapčeka 52 bytových jednotiek. Strecha nebola dodávateľom vôbec dokončená, nemá žiadnu izoláciu. V niektorých bytoch je aj desať ľudí, z chladného stropu sa zráža vlhkosť, steny zatečené, splesneté až na čierno. Kúrenie nedokáže vykúriť, nebola stavba správne zaizolovaná.  
Uznesenie : 
Komisia odporúča materiál doplniť o ekonomickú časť, vyčíslenie a porovnanie nákladovosti každého návrhu riešenia zvlášť a spolu ( dopad na rozpočet ).  
Hlasovanie:   za            6
                      proti        0
                      zdržal sa  0

K bodu 4 – Rôzne

4.1. Vyhradené parkovanie za úhradu – zhodnotenie roka 2008
Materiál predložený písomne v rozsahu predkladanom do miestnej rady.
Uznesenie:
Komisia navrhuje preformulovať návrh uznesenia odporúča zastupiteľstvu mestskej časti materiál zobrať na vedomie. 
Hlasovanie:   za        6
                    proti        0
                    zdržal sa  0

4.2. Mostné objekty M 083, M 115, L 325
Budú prejednané na nasledujúcom zasadnutí komisie. Návrh bol písomne odovzdaný členom.

4.3. Závery Rady fondu statickej dopravy
Členom komisie bola odovzdaná zápisnica z ostatného rokovania RFSD v ktorej je pojednávané o riešení parkovísk a zjednosmernenia ulíc v roku 2009.

4.4. Informácie
    -  plnenie priorít mestskej časti, vyhodnotenie bolo písomné, predkladané na zastupiteľstvo
    -  dodatky zriaďovacích listín vlastných podnikov boli doplnené a predložené na schválenie
    -  poistenie majetku – v súčasnosti prebieha príprava prehodnotenia poistných zmlúv

Ing. Peter Hrdlička, v.r.
predseda komisie

V Bratislave, 18.2.2009
Zapísal: Ing. Ján Kubička

Miestne zastupiteľstvo mestskej časti Bratislava-Petržalka
komisia podnikateľských činností

Zápisnica č. 2/2009
zo zasadnutia komisie podnikateľských činností dňa  19. 02.2009

Prítomní:	Ing. Jiří Rusnok
Ing. Anton Brath
Ing. Miloslav Košina
Stanislav Fiala
Vlastimila Antošková

Neprítomná:	Andrea Jakubíková - ospravedlnená

Overovateľ zápisnice:		Ing. Miloslav Košina
Hlasovacie kvórum:		5 hlasov

    Program:
1.	Otvorenie
2.	Návrh správy obecných bytov a nebytových priestorov mestskej časti Bratislava- Petržalka
3.	Koncepcia a projektový zámer budovania „Zelených ciest“ pre nemotorovú dopravu v mestskej časti Bratislava-Petržalka
4.	Rôzne

Komisia bola zvolaná pozvánkou, ktorá bola zaslaná mailovou poštou spolu s materiálmi.  

Ad. 1.  Otvorenie
Predseda otvoril zasadnutie komisie a konštatoval, že je  uznášaniaschopná. Ing Košina požiadal o doplnenie programu o bod rôzne. Komisia  jednomyseľne schválila predložený a doplnený návrh programu zasadnutia.
Uznesenie č. 01/02/09
Prítomní schválili program  zasadnutia s doplnením programu o bod č. 4 Rôzne a za overovateľa zápisnice schválili  Ing. Miloslava Košinu.

Hlasovanie: za  5,  proti 0, zdržal sa 0 .

Ad.2. Návrh správy obecných bytov a nebytových priestorov mestskej časti Bratislava- Petržalka

Komisia  sa predloženým návrhom správy obecných bytov a nebytových priestorov mestskej časti Bratislava-Petržalka  podrobne zaoberala.  Konštatuje, že spolupráca  medzi mestskou časťou a BPP, s.r.o nie je dostatočne efektívna a po rozsiahlej diskusii prijala nasledovné uznesenie:

Uznesenie č. 02/02/09

1. Komisia neodporúča uvedený materiál predložiť na marcové zasadnutie Miestneho zastupiteľstva mestskej časti Bratislava-Petržalka z týchto dôvodov :
- materiál je potrebné najskôr prerokovať v dozornej rade Bytového podniku Petržalka, s.r.o.,  a pred jeho predložením do miestneho zastupiteľstva ho prerokovať s dotknutou stranou - BPP, s.r.o.
- chýba vyhodnotenie plnenia plánu BPP, s.r.o. za rok 2008
- materiál prináša návrh na zvýšenie zamestnancov úradu, čo komisia neodporúča 

2. Komisia odporúča :
- aby mestská časť a BPP, s.r.o. hľadali riešenia, ktoré znížia administratívnu náročnosť na strane mestskej časti a BPP, s.r.o.   
-  mestskej časti prehodnotiť software, ktorý spracováva agendu bytových a nebytových priestorov, aby z terajšieho statického stavu ho upravila na dynamický, ktorý zníži administratívnu náročnosť  a manuálnu prácu  

Ad. 3  Koncepcia a projektový zámer budovania „Zelených ciest“ pre nemotorovú dopravu v mestskej časti Bratislava-Petržalka.
Komisia konštatuje, že predložený návrh je dobre koncepčne sparovaný a odporúča jeho  skorú realizáciu.

Ad. 4 Rôzne

Ing. Košina oboznámil členov komisie s článkom v novinách SME zo dňa 15. 02.2009 Petržalčanom sa nepozdáva zvýšenie cien nájomného, v ktorom sa píše o zriadenom kontaktnom Euromieste na referáte podnikateľských činností, prístupnom každý pracovný deň  počas celej pracovnej doby. V tomto článku sa ďalej píše o zvyšovaní cien nájomného v Bytovom podniku Petržalka, s.r.o.
K tomuto článku komisia prijala stanovisko :
-	vzhľadom na skutočnosť, že väčšina sťažovateľov je mimo Bratislavy, komisia odporúča okamžite zrušiť kontaktné Euromiesto;
-	vyjadruje nespokojnosť s prácou tlačového tajomníka v súvislosti s hore uvedeným článkom, ktorý poškodzuje dobré meno mestskej časti tým, že uvádza nepravdivé informácie o zvyšovaní cien energií BPP, s.r.o. ( zvyšovanie sa týka Bytového družstva Petržalka)

Komisia odporúča finančne ohodnotiť zamestnancov referátu podnikateľských činností za prácu nad rámec povinností, ktoré súvisia so zriadením kontaktného Euromiesta a odsúhlasovania objednávok opráv konštrukčných prvkov bytov a nebytových priestorov a iných činností súvisiacich so správou bytov a nebytových priestorov.

                                                                                               Ing. Jiří Rusnok, v.r.
                                                                             predseda komisie podnikateľských činností
overovateľ zápisnice :  Ing. Miloslav Košina
Začiatok rokovania komisie : 16,00 hodina
Koniec rokovania komisie    : 20,20 hodina

Záznam č. 3/2009
z rokovania mimoriadnej Dozornej rady BPP, s.r.o. zo dňa 26.02.2009

Prítomní  členovia DR:    Ing.  Peter Hrdlička, Ing. Miloslav Košina,  Ing. Jiří Rusnok,
Ospravedlnený: Ing. Norbert Part
predseda DR:  Ing. Ľudovít Augustín
Hostia:    Ing. Vladislav Čapček, Ing. Michal Koniar, Ing. Róbert Vavrinčík, 
Ing. Vilma Bergová
Zapisovateľ : p. Jana Cecková

Program :
1/           Na základe uznesenia miestnej rady č 348 z 24.2.2009 bolo zvolané mimoriadne zasadanie DR, ktoré malo za cieľ koncepčne posúdiť predložený materiál “Návrh na vysporiadanie roku 2008 Bytovým podnikom Petržalka, s.r.o.“ – neuhradené platby iným správcom za byty a NP k 19.02.2009 , ktorý predložilo vedenie BPP s.r.o. na rokovanie MR.
2/           Rôzne

1/         Vzhľadom na závažnosť posudzovaného materiálu a krátkosť času na oboznámenie DR s jednotlivými položkami, boli v rámci rozsiahlej diskusie posudzované príčiny a dôsledky reálneho stavu neuhradených platieb. Ešte bez predbežných záverov, DR konštatuje z predložených faktov skutočnosť, že komunikácia medzi MČ a BPP s.r.o. hlavne v oblasti účtovníctva bola podcenená a nedostatočná z oboch strán už od samého vzniku s.r.o. DR v zmysle schváleného štatútu nemá kompetenciu audítorsky a detailne overovať jednotlivé účtovné položky a faktúry, preto sa sústredila hlavne na analýzu príčin a dôsledkov s tým, že v závere odporučí pre MR, MZ a VZ postup riešenia.
Po analýze krátkej histórie vzniku BPP s.r.o. a likvidácii BPP p.o, DR vyslovuje konštatovanie, že v niekoľkých bodoch nebol dodržaný postup v uzavretých zmluvách, čo v konečnom dôsledku bol jeden z dôvodov neprehľadnosti počiatočného hospodárenia, prelínania sa činností likvidácie BPP p.o. a rozbehu BPP s.r.o. Toto je tiež jeden z dôvodov vzniknutej situácie, ktorú teraz posudzujeme. Teraz  nie je cieľom  rozobrať oprávnenosť časových posunov a koncepčné nedostatky. Tomuto musí predchádzať širšia diskusia zainteresovaných strán a tiež kontrolóra MČ. Pre prehľadnosť a jednoduchosť posúdenia ako aj stručnú informáciu všetkým poslancom MZ, MČ a vedenia BPP s.r.o. vyberáme len heslovité fakty zistené na rokovaní tejto DR.

A.	Započítanie pohľadávky voči MČ za 20% odmenu z prevzatia dlhu
 39 706,37 €

Táto pohľadávka vznikla na základe zmluvného vzťahu medzi MČ a BPP s.r.o. DR  sa týmto problémom zaoberala aj v minulosti. Fakty sú také, že MČ odmieta úhradu z dôvodu  stanoviska právneho oddelenia MČ a hlavne skutočnosti, že MZ neodsúhlasilo, pre nedostatočnú aktuálnu oboznámenosť poslancov s názorom dozornej rady, 16.12.2008 tento právny nárok BPP s.r.o.
DR bol predložený opačný právny výklad renomovanej právnej kancelárie ako má MČ a preto napriek neodsúhlaseniu v MZ odporúča VZ a poslancom MZ uznať tento právny nárok aj za cenu nového hlasovania v MZ a tak zmeny uznesenia v prospech práva. 

Hlasovanie o závere :  Za : 4, Proti : 0, Zdržal sa : 0

B.	Vyfaktúrované mzdové náklady vrátnikov a jednej upratovačky, Haanova 10 29 896,03 €

Vrátnici a upratovačka  priestorov, ktoré nemá BPP s.r.o. v prenájme boli v zmysle transformačného projektu súčasťou (príslušenstvom služieb) celého objektu Haanovej, ktorá je vo vlastníctve MČ. Tak, ako vrátnici v garážových státiach sú doteraz súčasťou služieb tohto prenájmu (vlastník MČ) a mzdové nároky MČ uznáva, analogicky aj v uvedenom prípade je to služba majiteľovi.
DR z uvedeného faktu odvodzuje oprávnenosť nároku vykonávanej služby pre MČ a odporúča tento náklad uznať ako legitímny.
Hlasovanie o závere :  Za : 4, Proti : 0, Zdržal sa : 0

C.	Vyfaktúrované činnosti za BPP p.o.
13 919,13 €

Podľa predložených podkladov sa jedná o činnosti vyplývajúce jednoznačne pre likvidáciu BPP p.o., na požiadania likvidátora fi SLOVTO s.r.o., vrátane materiálových nákladov. Likvidátor v čase likvidácie, vyžadoval od zamestnancov BPP s.r.o. rôzne činnosti, ktoré sú dokladované a vyčíslené. Sú v súpise celkom 8 príloh. 
DR po predložení listinných dokladov konštatuje, že likvidácia prebiehala na úkor činnosti a výkonu BPP s.r.o., za čo mu patrí refundácia. Toto je jednoznačne náklad likvidácie a má byť hradený z nákladov na likvidáciu BPP p.o. DR sa domnieva, že k nákladom má byť ešte pripočítaná réžia a táto čiastka by bola správna.
Hlasovanie o závere :  Za : 4, Proti : 0, Zdržal sa : 0

D.	V zmysle transformačného projektu uznanie priemerných osobných nákladov pre 10 pracovníkov bez režijných nákladov.
83 648,68 €

V zmysle transformačného projektu BPP s.r.o., bolo uvažované s určitým počtom zamestnancov na určitý počet spravovaných bytov a nebytových priestorov. Ešte v roku 2007 bola so zamestnancami uzavretá pracovná zmluva na dobu určitú do konca roka 2008. Začiatkom roku 2008 už bolo jasné, že správcovská kapacita je predimenzovaná na získaný počet bytov a nebytových priestorov. Požiadavka zo strany MČ bola ďalej spracovávať všetky právne povinnosti, vyúčtovania, a činnosti z likvidovaného BPP p.o. Tieto činnosti boli určite vykonávané a je len na diskusiu, v akom období  mali dostať pracovníci výpoveď od BPP s.r.o. Ich činnosť sa predĺžila do takého termínu, že prakticky výpoveď strácala efekt v tom, že odstupné by sa takmer rovnalo nákladom na ich riadne ukončenie pracovného pomeru ako mali v zmluve. Naviac pracovnoprávne vzťahy umožňujú rozviazať pracovný pomer na dobu určitú v skoršom termíne, len vo veľmi špecifických prípadoch (zákonník práce).
DR vzhľadom na uvedené skutočnosti odporúča započítať aj tieto náklady, alebo ich relevantnú časť k likvidácii BPP p.o.
Hlasovanie o závere :  Za : 4, Proti : 0, Zdržal sa : 0
Záverom k celej problematike DR musí konštatovať, že neprehľadnosť a pochybenia v účtovaní MČ a BPP s.r.o.  vznikli z objektívnych aj subjektívnych príčin na oboch stranách. DR odporúča MZ, MR a VZ aby obe strany MČ a BPP s.r.o. ešte raz verifikovali všetky pohľadávky tak, ako ich  v priebehu roku 2008  DR vyzývala. Odporúčame aktívnu prítomnosť inštitútu miestneho kontrolóra MČ a DR. 
DR musí ale veľmi dôrazne upozorniť na skutočnosť, ktorá sa v danej problematike zdanlivo odsúva do pozadia, že MČ ešte v roku 2006 a časť v roku 2007 previedla finančné prostriedky na svoj účet z likvidovaného BPP p.o. v minimálnej výške  27 269 000,- Sk  (neskôr ešte nabiehali sumy od nájomcov na tento účet v roku 2008, preto DR nemá relevantné podklady). V zmysle transformačného projektu  aj z týchto prostriedkov mali byť zabezpečené činnosti likvidácie BPP p.o. a rozbeh podnikania BPP s.r.o.. Toto sa neudialo dôsledne a transparentne, čo malo za následok neustály nedostatok hotovosti a neštandartné úkony z toho vyplývajúce na strane BPP s.r.o. !
Hlasovanie o závere :  Za : 4, Proti : 0, Zdržal sa : 0

2a/         Na žiadosť komisií MZ sa DR  zaoberala aj s materiálom „Návrhu správy obecných bytov a nebytových priestorov mestskej časti Bratislava – Petržalka“

Vzhľadom k tomu, že materiál nebol DR predložený na posúdenie, mala DR jedinú možnosť posúdenia podľa schváleného podnikateľského plánu na rok 2009. 
DR konštatuje, že predmetný materiál nie je kompatibilný a porovnateľný so schváleným podnikateľským plánom. Vzhľadom na zásadný dopad činnosti BPP s.r.o. ako aj rozpočtu MČ Petržalka odporúčame  tento bod č. 7 programu na najbližšom MZ 10.3.2009 nezaraďovať do programu s tým, že bude musieť byť podrobený širšej diskusii a verifikovaniu možných dopadov na hospodárenie BPP s.r.o. a tiež MČ Petržalka.
Hlasovanie o závere :  Za : 4, Proti : 0, Zdržal sa : 0

2b/         DR odporúča nezaradiť do programu najbližšieho MZ ani bod č. 9, ktorý tiež úzko súvisí s danou problematikou a musí byť tiež verifikovaný (materiál nebol v DR ani v komisiách).
Hlasovanie o závere :  Za : 4, Proti : 0, Zdržal sa : 0

2c/         Konateľ BPP s.r.o. informoval DR o požiadavke auditu zo strany MČ. DR odporúča vykonať audit BPP s.r.o. s podmienkou, že náklady nezaťažia auditovaný subjekt ( ak audit bude hradiť BPP s.r.o., nemôže to byť uznateľný náklad z dôvodu zákonnej neopodstatnenosti) 
Hlasovanie o závere :  Za : 4, Proti : 0, Zdržal sa : 0

2d/         DR bola informovaná, že v objekte na Haanovej 10 má MČ voľné priestory, ktoré nevyužíva a tiež neuhrádza správcovský poplatok  BPP s.r.o.
DR odporúča VZ a MZ aby MČ hospodárne nakladala s verejným majetkom a urýchlene situáciu riešila.
Hlasovanie o závere :  Za : 4, Proti : 0, Zdržal sa : 0

Predseda DR poďakoval všetkým prítomným za aktívnu účasť a mimoriadne zasadanie DR ukončil. Zároveň informoval, že zápis z tohto zasadania, bude distribuovaný všetkým poslancom, VZ a vedeniu MČ.

Bratislava: 26.2.2009
Zápis zapísala : Jana Cecková 

Ing. Ľudovít Augustín, v. r.
predseda  dozornej rady